O **Rally da Coruña de 1985** foi a 15ª edición de dito rally, así como a penúltima proba da tempada 1985 do Campionato de Galicia de Rally. Celebrouse o 10 de decembro de 1985 e o vencedor foi o ourensán Peitos, a bordo dun Alfa Romeo GTV 6.

O coruñés José Mora, a pesar de non participar no rally, proclamouse campión galego ao remate deste, tras o abandono na proba do seu máximo rival, Carlos Piñeiro.

Itinerario
----------

O rally constou de 246,9 km totais, dos cales 68,6 foron cronometrados, e estivo dividido en dúas seccións. A primeira delas consistiu nun só treito, Mirador de Bens, e disputouse de xeito nocturno a partir das 00:00 horas do día 10. A segunda sección correuse a partir das 8:30 da mañá e consistiu en dúas pasadas polos treitos de Cambre, Limiñón, Ois, Doroña e Vilouzás.

Resumo
------

Carlos Piñeiro comezou liderando a proba pero tivo que retirarse nada máis comezar a segunda etapa, por culpa dun erro das súas asistencias, que colocaron gasóleo en vez de gasolina no seu Porsche 911 SC. O seu abandono provocou a perda de todas as súas posibilidades de proclamarse campión galego de 1985, indo o título a parar matematicamente ás mans de José Mora, que non participou no rally.

O lucense José Luis Vilanova, conducindo tamén un Porsche 911 SC, ocupou a praza de Piñeiro ata o terceiro treito, cando foi superado polo Alfa Romeo de Peitos, que xa non abandonou o liderado en toda a proba, chegando a marcar o mellor tempo en seis dos treitos. Logo Vilanova sufriu unha saída de estrada nun dos enlaces e foi penalizado no control, perdendo a segunda praza e caendo ata o posto 14º final, a pesar de ter sido o máis rápido en tres dos treitos.

O Renault 5 GT Turbo de Alfonso Pavón foi o que chegou finalmente á meta en segundo lugar, despois de manter un duelo durante todo o rally co Renault 5 Copa Turbo de Germán Castrillón. Castrillón fora por diante de Pavón durante todo o rally pero perdeu a súa escasa vantaxe no último tramo ao saírse da estrada, chegando finalmente terceiro. Diego Barcia foi en cuarta posición gran parte do rally, pero no último treito acabou nunha silveira e quedou relegado á novena posición final.

Unha das pasadas por Limiñón tivo que ser anulada despois dun duro accidente de José Caamaño e o seu copiloto Carlos García, tendo que ser trasladado este último ao hospital.

Clasificación
-------------

| Pos | Piloto | Copiloto | Automóbil |
| --- | --- | --- | --- |
| 1 | Galicia "Peitos" | Galicia Francisco Javier Salgueiro | Alfa Romeo GTV 6 |
| 2 | Galicia Alfonso Pavón | Galicia Guillermo Díez | Renault 5 GT Turbo |
| 3 | Galicia Germán Castrillón | Galicia Estrella Castrillón | Renault 5 Copa Turbo |
| 4 | Galicia Víctor López | Galicia Couce | SEAT 124 2000 |
| 5 | Galicia Arturo Rial |  | Ford Fiesta |
| 6 | Galicia Manuel Balado | Galicia Quián | Talbot Samba Rallye |
| 7 | Galicia Jano Outeiriño |  | Ford Fiesta XR2 |
| 8 | Galicia Míguez |  | SEAT 124 2000 |
| 9 | Galicia Diego Barcia |  | SEAT 124 2000 |
| 10 | Galicia Morado |  | Renault 5 GT Turbo |
| 14 | Galicia José Luis Vilanova | Valverde | Porsche 911 SC |
| Abandonos |
| - | Galicia Carlos Piñeiro | Galicia Julio Orozco | Porsche 911 SC |
|  | Galicia José Caamaño | Galicia Carlos García | Renault 5 GT Turbo |

Notas
-----

1. 1 2 3 4  Arévalo, Fernando (11 de novembro de 1985). "Los orensanos Peitos y Salgueiro ganaron el «XV rally de La Coruña»". *La Voz de Galicia* (en castelán) (A Coruña ed.). p. 48.
2. 1 2  Arévalo, Fernando (12 de novembro de 1985). "Pese a no correr en La Coruña, Mora es campeón gallego de rallys". *La Voz de Galicia* (en castelán). p. 45.
3. ↑  "El XV Rally de La Coruña se disputará los próximos días 9 y 10 de noviembre". *La Voz de Galicia* (en castelán). 30 de outubro de 1985. p. 35.

|  |  |  |
| --- | --- | --- |
| Predecesor:**Rally San Froilán** |  **Campionato de Galicia de Rally** Tempada 1985 | Sucesor:**Rally de Pontevedra** |